Document ID: 32003D0153

Απόφαση της Επιτροπής
της 3ης Μαρτίου 2003
σχετικά με προστατευτικά μέτρα που αφορούν την ισχυρή υποψία γρίπης των ορνίθων στις Κάτω Χώρες
[κοινοποιηθείσα υπό τον αριθμό Ε(2003) 735]
(Κείμενο που παρουσιάζει ενδιαφέρον για τον ΕΟΧ)
(2003/153/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία του Συμβουλίου 90/425/ΕΟΚ της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο διακοινοτικό εμπόριο ορισμένων ζώντων ζώων και προϊόντων με στόχο την υλοποίηση της εσωτερικής αγοράς(1), όπως τροποποιήθηκε την τελευταία φορά από την οδηγία του Συμβουλίου 2002/33/EΚ(2), και ιδίως το άρθρο 10,
Εκτιμώντας τα ακόλουθα:
(1) Κατά τη διάρκεια της νύκτας της 28ης Φεβρουαρίου προς 1η Μαρτίου 2003, οι κτηνιατρικές αρχές των Κάτω Χωρών ενημέρωσαν την Επιτροπή σχετικά με μία ισχυρή υποψία γρίπης ορνίθων σε διάφορα κοπάδια πουλερικών στην επαρχία του Gelderland.
(2) Η γρίπη πουλερικών είναι μία άκρως μεταδοτική νόσος πουλερικών η οποία μπορεί να προκαλέσει σοβαρή απειλή για την πτηνοτροφία.
(3) Οι ολλανδικές αρχές έθεσαν σε εφαρμογή, πριν την επίσημη επιβεβαίωση της νόσου, τα μέτρα που προβλέπονται στην οδηγία του Συμβουλίου 92/40/ΕΟΚ(3), εισάγοντας κοινοτικά μέτρα για τον έλεγχο της γρίπης των πτηνών, ενώ διεξάγονται περαιτέρω επιβεβαιωτικές διαγνωστικές διαδικασίες.
(4) Επιπροσθέτως, οι Κάτω Χώρες, σε συνεργασία με την Επιτροπή, έθεσαν σε εφαρμογή απαγόρευση σε εθνική κλίμακα της μεταφοράς ζώντων πουλερικών και ωών επώασης, η οποία περιλαμβάνει την αποστολή ζώντων πουλερικών και ωών επώασης σε κράτη μέλη και τρίτες χώρες. Ωστόσο, ενόψει της ιδιαιτερότητας της παραγωγής πουλερικών, η διακίνηση νεοσσών μιας ημέρας και πουλερικών για άμεση σφαγή μπορεί να επιτραπεί εντός του εδάφους των Κάτω Χωρών.
(5) Τα μέτρα αυτά θα πρέπει να ληφθούν σε κοινοτικό επίπεδο με στόχο την επίτευξη σαφήνειας και διαφάνειας.
(6) Η κατάσταση θα επανεξεταστεί κατά τη συνεδρίαση της μόνιμης επιτροπής τροφικής αλυσίδας και ζωικής υγείας της 5ης Μαρτίου 2003,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Με την επιφύλαξη των μέτρων που λήφθηκαν από τις Κάτω Χώρες στο πλαίσιο της οδηγίας του Συμβουλίου 92/40/ΕΟΚ(4) εντός των ζωνών εποπτείας, οι ολλανδικές κτηνιατρικές αρχές θα διασφαλίσουν ότι:
α) δεν πραγματοποιείται αποστολή ζώντων πουλερικών και ωών επώασης από τις Κάτω Χώρες σε άλλα κράτη μέλη και τρίτες χώρες·
β) δεν πραγματοποιείται μεταφορά ζώντων πουλερικών και ωών επώασης εντός του εδάφους των Κάτω Χωρών.
2. Κατά παρέκκλιση της παραγράφου 1 στοιχείο β), η αρμόδια κτηνιατρική αρχή, λαμβάνοντας όλα τα κατάλληλα μέτρα ασφάλειας για την αποφυγή της διάδοσης της νόσου, μπορεί να επιτρέψει από την 4η Μαρτίου τη μεταφορά:
α) πουλερικών για άμεση σφαγή σε σφαγείο το οποίο έχει οριστεί από την αρμόδια αρχή·
β) νεοσσών μιας ημέρας σε εκμετάλλευση υπό επίσημο έλεγχο.
Άρθρο 2
Τα μέτρα της παρούσας απόφασης εφαρμόζονται μέχρι τα μεσάνυχτα της 6ης Μαρτίου 2003.
Άρθρο 3
Τα κράτη μέλη τροποποιούν τα μέτρα τα οποία εφαρμόζουν στο εμπόριο με στόχο τη συμμόρφωσή τους προς την παρούσα απόφαση. Ενημερώνουν αμελλητί την Επιτροπή σχετικά.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 3 Μαρτίου 2003.

Labels: 0
18
6